CELEX: 32018D1663
Language: el
Date: 2018-11-06 00:00:00
Title: Απόφαση (ΕΕ) 2018/1663 του Συμβουλίου, της 6ης Νοεμβρίου 2018, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα και στο πλαίσιο της Κεντρικής Επιτροπής για τη Ναυσιπλοΐα του Ρήνου σχετικά με την έγκριση ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα

8.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 278/20
               
            
         ΑΠΌΦΑΣΗ (ΕΕ) 2018/1663 ΤΟΥ ΣΥΜΒΟΥΛΊΟΥ
         της 6ης Νοεμβρίου 2018
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα και στο πλαίσιο της Κεντρικής Επιτροπής για τη Ναυσιπλοΐα του Ρήνου σχετικά με την έγκριση ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η αναθεωρημένη σύμβαση για τη ναυσιπλοΐα του Ρήνου («η σύμβαση») άρχισε να ισχύει στις 14 Απριλίου 1967.
                  
               
                     (2)
                  
                  
                     Σύμφωνα με το άρθρο 46 της σύμβασης, η Κεντρική Επιτροπή για τη Ναυσιπλοΐα του Ρήνου («CCNR») μπορεί να εγκρίνει αποφάσεις, οι οποίες είναι δεσμευτικές για τα μέλη της.
                  
               
                     (3)
                  
                  
                     Η ευρωπαϊκή επιτροπή για την εκπόνηση προτύπων στην εσωτερική ναυσιπλοΐα («CESNI») συστάθηκε στις 3 Ιουνίου 2015 στο πλαίσιο της CCNR, με σκοπό να εκπονεί τεχνικά πρότυπα για τις εσωτερικές πλωτές οδούς σε διάφορα πεδία, ιδίως όσον αφορά τα σκάφη, την τεχνολογία των πληροφοριών και το πλήρωμα.
                  
               
                     (4)
                  
                  
                     Η CESNI αποφάσισε να εκδώσει ευρωπαϊκά πρότυπα για τα επαγγελματικά προσόντα στην εσωτερική ναυσιπλοΐα («πρότυπα για τα επαγγελματικά προσόντα») κατά τη συνεδρίασή της στις 8 Νοεμβρίου 2018. Η Ολομέλεια της CCNR αναμένεται να εγκρίνει την απόφαση ενσωμάτωσης των εν λόγω προτύπων στους κανονισμούς προσωπικού για τη ναυσιπλοΐα στον Ρήνο.
                  
               
                     (5)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην CESNI και στην CCNR, επειδή τα πρότυπα για τα επαγγελματικά προσόντα θα επηρεάσουν με καθοριστικό τρόπο το περιεχόμενο του ενωσιακού δικαίου, ήτοι την οδηγία (ΕΕ) 2017/2397 του Ευρωπαϊκού Κοινοβουλίου και του Συμβουλίου (1), και θα παράγουν έννομα αποτελέσματα δυνάμει των κανόνων που διέπουν την CCNR όταν θα εγκρίνει τα εν λόγω πρότυπα.
                  
               
                     (6)
                  
                  
                     Είναι σημαντικό οι τεχνικές απαιτήσεις που αφορούν τα μέλη πληρώματος να είναι όσο το δυνατόν πιο εναρμονισμένες βάσει των διαφόρων νομικών καθεστώτων που ισχύουν στην Ευρώπη προκειμένου να διευκολυνθεί η κινητικότητα, να διασφαλιστεί η ασφάλεια της ναυσιπλοΐας και η προστασία της ανθρώπινης ζωής και του περιβάλλοντος. Πιο συγκεκριμένα, τα κράτη μέλη που είναι επίσης μέλη της CCNR πρέπει να έχουν την εξουσία να στηρίζουν αποφάσεις οι οποίες εναρμονίζουν τους κανόνες της CCNR με εκείνους που ισχύουν στην Ένωση.
                  
               
                     (7)
                  
                  
                     Τα πρότυπα για τα επαγγελματικά προσόντα που εκπόνησε η CESNI συνιστούν ελάχιστα εναρμονισμένα ευρωπαϊκά πρότυπα και περιλαμβάνουν πρότυπα επάρκειας, πρότυπα για τις πρακτικές εξετάσεις, πρότυπα για την καλή κατάσταση της υγείας και πρότυπα για την έγκριση προσομοιωτών.
                  
               
                     (8)
                  
                  
                     Με ισχύ από την 18η Ιανουαρίου 2022, το άρθρο 32 της οδηγίας (ΕΕ) 2017/2397 παραπέμπει απευθείας σε πρότυπα για τα επαγγελματικά προσόντα τα οποία είναι τα πρότυπα που καθορίζει η CESNI. Η Επιτροπή είναι εξουσιοδοτημένη να περιλαμβάνει το πλήρες κείμενο των εν λόγω προτύπων σε κατ' εξουσιοδότηση πράξεις, να αναφέρει ή να επικαιροποιεί τις σχετικές παραπομπές και να ορίζει ημερομηνία εφαρμογής.
                  
               
                     (9)
                  
                  
                     Η θέση της Ένωσης θα πρέπει να εκφραστεί από τα κράτη μέλη της Ένωσης που είναι μέλη της CESNI και της CCNR, τα οποία ενεργούν από κοινού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα (CESNI) στις 8 Νοεμβρίου 2018 είναι ότι συμφωνεί με την έγκριση των ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα (στοιχεία παραπομπής cesni (18)_29 έως cesni (18)_42).
            
            
               2.   Η θέση που πρέπει να ληφθεί εξ ονόματος της Ένωσης στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR), όπου θα ληφθεί απόφαση σχετικά με τα ευρωπαϊκά πρότυπα για τα επαγγελματικά προσόντα στην εσωτερική ναυσιπλοΐα (στοιχεία παραπομπής (cesni (18)_29 έως cesni (18)_42), είναι ότι υποστηρίζει όλες τις προτάσεις που εναρμονίζουν τις απαιτήσεις των κανονισμών προσωπικού για τη ναυσιπλοΐα στον Ρήνο με εκείνες των ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα.
            
         
         
            Άρθρο 2
            
               1.   Η θέση της Ένωσης που αναφέρεται στο άρθρο 1 παράγραφος 1 εκφράζεται από τα κράτη μέλη που είναι μέλη της CESNI, τα οποία ενεργούν από κοινού.
            
            
               2.   Η θέση της Ένωσης που αναφέρεται στο άρθρο 1 παράγραφος 2 εκφράζεται από τα κράτη μέλη που είναι μέλη της CCNR, τα οποία ενεργούν από κοινού.
            
         
         
            Άρθρο 3
            Επιτρέπεται να συμφωνηθούν ήσσονος σημασίας τεχνικές αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.
         
         
            Άρθρο 4
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 6 Νοεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  Οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου (ΕΕ L 345 της 27.12.2017, σ. 53).